TLOGISชูผลงานแจ่ม
บลจ.บัวหลวง คาดนักลงทุนเพิ่มทุน TLOGIS ซื้อสินทรัพย์กระจายการลงทุน หนุนผลตอบแทนไม่ต่ำกว่าในอดีต
5 ก.ค. 2555

บลจ.บัวหลวง คาดนักลงทุนเพิ่มทุน TLOGIS ซื้อสินทรัพย์กระจายการลงทุน หนุนผลตอบแทนไม่ต่ำกว่าในอดีต
นายสุทธิพงศ์ พัวพันธ์ประเสริฐ รองกรรมการผู้จัดการ กลุ่มธุรกิจกองทุนอสังหาริมทรัพย์ บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า บลจ.บัวหลวง จะจัดประชุมผู้ถือหน่วยลงทุนกองทุนรวมอสังหาริมทรัพย์ทีพาร์คโลจิสติคส์ (TLOGIS) ในวันที่ 9 ก.ค.นี้ เพื่อขอมติเพิ่มเงินทุนของกองทุนอีกไม่เกิน 2,250 ล้านบาท ซึ่งคาดว่าจะได้รับความสนใจจากนักลงทุน เนื่องจากกองทุนจ่ายเงินปันผลได้ต่อเนื่อง 
ทั้งนี้ ปีที่ผ่านมาจ่ายปันผลไปรวม 0.75 บาทต่อหน่วย และในไตรมาสแรกปีนี้จ่ายไปในอัตราหน่วยลงทุนละ 0.215 บาท 
นายสุทธิพงศ์ กล่าวว่า กองทุนจะนำเงินไปซื้อที่ดินพร้อมสิ่งปลูกสร้าง ซึ่งเป็นอาคารคลังสินค้าจำนวน 37 คูหา ที่ตั้งอยู่ในโครงการ ไทคอน โลจิสติคส์ พาร์ค ได้แก่ โครงการที่อีสเทิร์น ซีบอร์ด โครงการที่แหลมฉบัง โครงการที่บางนา โครงการที่วังน้อย และโครงการที่โรจนะ โดยจะซื้อจาก บริษัท ไทคอน โลจิสติคส์ พาร์ค ซึ่งช่วยเพิ่มช่องทางหารายได้จากการให้เช่าและกระจายการลงทุน รวมทั้งขนาดกองทุนเพิ่มขึ้นมาอยู่ประมาณ 5,000 ล้านบาท ซึ่งเพิ่มสภาพคล่องในการซื้อขาย
อย่างไรก็ตาม แม้การซื้อสินทรัพย์เพิ่มจะไม่มีการรับประกันรายได้ค่าเช่าและค่าบริการขั้นต่ำจากผู้บริหารอสังหาริมทรัพย์ ก็ไม่น่าจะมีผลต่อกองทุนมากนัก เนื่องจากปัจจุบันผู้มีเช่าในคลังสินค้าแล้ว อีกทั้งกองทุนจะมีรายได้เพิ่มจากค่าบริหารอสังหาริมทรัพย์ จากเดิมที่จะแบ่งสัดส่วนฝ่ายละครึ่งกองทุนก็จะได้มากขึ้นตามเงื่อนไข ส่วนคลังสินค้าเดิมยังรับประกันรายได้ค่าเช่าและค่าบริการขั้นต่ำถึงสิ้นปี 2559 
“ที่ผ่านมาที่ต้องมีประกันรายได้ค่าเช่า เพราะช่วงที่ออกกองทุนเกิดวิกฤตเลห์แมน จึงต้องสร้างความมั่นใจให้ผู้ลงทุน แต่ปัจจุบันสถานการณ์ปกติและสินทรัพย์ที่กองทุนเข้าไปซื้อก็มีศักยภาพในการเติบโตและคาดว่าจะไม่ทำให้นักลงทุนได้ผลตอบแทนน้อยกว่าในอดีตที่จ่ายต่อปีรวม 80 สตางค์ต่อหน่วยในภาวะปกติ” นายสุทธิพงศ์ กล่าว
นายวศิน วัฒนวรกิจกุล กรรม การผู้จัดการ กลุ่มธุรกิจกองทุนรวม กล่าวว่า บลจ.บัวหลวงสนับสนุนให้ผู้ถือหน่วยลงทุนรักษาสิทธิในความเป็นเจ้าของกองทุนด้วยการเข้าร่วมประชุมและมีส่วนร่วมกำหนดทิศทางการบริหารกองทุน จึงจัดของสมนาคุณไว้ให้
นอกจากนี้ ยังมีลุ้นรางวัล Samsung Galaxy Note มูลค่า 2.29 หมื่นบาท 5 รางวัล